РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 20

от дистанционното заседание чрез видеоконферентна връзка
на Комисия „Съдебна карта, натовареност и съдебна статистика”
към Съдийската колегия на Висшия съдебен съвет,
проведено на 15 септември 2021 г.

Днес, 15 септември 2021 г. от 14:00 часа се проведе дистанционно заседание чрез видеоконферентна връзка на Комисия „Съдебна карта, натовареност и съдебна статистика” към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	ДАНИЕЛА МАРЧЕВА
АТАНАСКА ДИШЕВА
ДРАГОМИР КОЯДЖИКОВ	
От администрацията на Висшия съдебен съвет присъстват експертните сътрудници към комисията: Красимира Василева - началник отдел „ПОНД“ в дирекция  „Правна“ и Галина Хаджиева - старши експерт в отдел „САОД“ в дирекция „ИТСС“.

Заседанието протече при следния дневен ред:

1. Предложение за определяне на допълнителни трудови възнаграждения по реда на чл. 233, ал. 6, изр. първо от Закона за съдебната власт за 2019 година. 
(Отложена с решение на КСКНСС по протокол № 17/18.08.2021 г., т.3)

2. Приложение на Правилата за определяне и изплащане на допълнителни  възнаграждения на съдии по реда на чл. 233, ал. 6, изр. първо от Закона за съдебната власт, приети с решение на Съдийската колегия на ВСС по протокол № 24/22.06.2021 г., за 2020 година.
(Отложена с решение на КСКНСС по протокол № 17/18.08.2021 г., т.3)

3. Анализ на районните съдилища от съдебен район Стара Загора, с оглед предложение на съдиите от РС – Стара Загора за закриване на РС – Гълъбово.

4. Проектно искане по линия на Инструмента за техническа подкрепа към главна дирекция „Реформи“ в ЕК на проект „Повишаване на аналитичния капацитет на Висшия съдебен съвет в областта на планирането и администрирането на съдебната система чрез оптимизиране на статистическата отчетност от дейността на съдилищата в Република България и усъвършенстване на правилата и системата за измерване на натовареността на съдилищата“.

5. Проект на Правила за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела.
(Отложена с решение на КСКНСС по протокол № 16/28.07.2021 г. г., т.2)

6. Писмо с вх. № ВСС-2438/20/05.07.2021 г. от административния ръководител на РС – Петрич относно проблеми свързани с приложението на чл. 80, ал. 10 от ПАС. 
(Отложена с решение на КСКНСС по протокол № 16/28.07.2021 г., т.8)

7. Предложение от Валерия Ватева - съдия в Софийски районен съд, III ГО относно неравномерното разпределение на работата в гражданските отделения на СРС. 
(Писмо вх. № ВСС-12785/07.09.2021 г.)
	
8. Писмо от Министерство на правосъдието относно формулиране на мерки в Плана за изпълнение на Приоритет 10 „Институционална рамка“ на  Националната програма за развитие на България 2030.
(Писмо вх. № ВСС-13010/13.09.2021 г.)

Допълнителна точка:

9. Предложение за свикване на заседание на Съдийската колегия по въпроси свързани с натовареността.

По дневния ред: 

1. ОТНОСНО: Предложение за определяне на допълнителни трудови възнаграждения по реда на чл. 233, ал. 6, изр. първо от Закона за съдебната власт за 2019 година. 
(Отложена с решение на КСКНСС по протокол № 17/18.08.2021 г., т.3)
В хода на дискусията, комисията прие за основателно допълнителните трудови възнаграждения по реда на чл. 233, ал. 6, изр. първо от ЗСВ, залегнали в бюджета на съдебната власт, да бъдат определени на база степента на натовареност на органите на съдебната власт за 2020 година.
Доколкото образуването на делата е фактор, който оказва пряко въздействие върху натовареността на съдиите и очерталата се разнородна практика при образуването на делата в съдилищата 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
1.1. Счита, че е налице необходимост от извършване на проверка относно достоверността на данните в отчетите на съдилищата за 2020 г. по следните критерии:
1.1.1. спазване на разпоредбите на чл. 80 от Правилника за администрацията в съдилищата относно образуването на делата в съдилищата; 
1.1.2. спазване на разпоредбата на чл. 80, ал. 10 от Правилника за администрацията в съдилищата във връзка с образуването на делата при повторното постъпване на въззивни жалби след прекратяване на делото в окръжните съдилища и апелативните съдилища, в.т.ч. информация за броя на делата повторно внесени и образувани под нов номер след прекратяване на съдебното производство;
1.1.3. прекратените дела в рамките на 1 месец от датата на образуване на делото, както и основанието за прекратяване;
1.1.4. вписаните актове в книгите за откритите заседания по чл. 44 от Правилника за администрацията в съдилищата, като проверката следва да обхваща:
- решения по чл. 235, ал. 5 ГПК (вкл. неприсъствени решения и решения при признаване на иска), като не следва да се отчитат спогодби, решения по чл. 247 ГПК за поправка на ОФГ, решения по чл. 51 ЗН, решения по чл. 250 ГПК за допълване на постановени решения, съдебни актове за изменение на решението в частта за разноските, всички решения (вкл. определения с характер на решение), които се постановяват в закрито заседание, в.т.ч. информация за броя на делата;
- постановени присъди, брой постановени решения по НАХД, брой решения по чл. 78а НК, като не следва да се отчитат одобрените споразумения, в.т.ч. информация за броя на делата.
1.2. Приема проверката да бъде извършена в изключително и високо натоварените съдилища, определени по критериите в чл. 4, ал. 3, т. 3 и т. 6 от Правилата за определяне и изплащане на допълнителни  възнаграждения на съдии по реда на чл. 233, ал. 6, изр. първо от ЗСВ, а именно:
Апелативен съд – София;
Софийски градски съд;
Окръжен съд – Бургас;
Окръжен съд – Варна;
Окръжен съд – Видин;
Окръжен съд – Сливен;
Административен съд – Враца;
Административен съд – Кюстендил;
Административен съд – Пазарджик; 
Административен съд – Перник;
Административен съд – Пловдив;
Административен съд – Русе;
Административен съд – Стара Загора;
Административен съд – София-град;
Софийски районен съд.
Районен съд – Айтос;
Районен съд – Ардино;
Районен съд – Берковица;
Районен съд – Брезник;
Районен съд – Бургас;
Районен съд – Ихтиман;
Районен съд – Кърджали;
Районен съд – Лом;
Районен съд – Мадан;
Районен съд – Малко Търново;
Районен съд – Момчилград;
Районен съд – Несебър;
Районен съд – Нова Загора;
Районен съд – Пазарджик;
Районен съд – Перник;
Районен съд – Пловдив;
Районен съд – Разград;
Районен съд – Смолян;
Районен съд – Царево;
Районен съд – Чепеларе;
Районен съд – Чирпан.
 
Мотиви: Повод за отправените предложения е необходимостта да се приеме решение по какъв начин да бъдат разпределени заложените в бюджета за 2021 г. средства за допълнителни трудови възнаграждения по чл. 233, ал. 6, изр. първо ЗСВ. Размерът на тези средства е  над 9 000 000 лева, като следва да обезпечи не по-малко от две основни месечни трудови възнаграждения за магистратите от изключително и високо натоварените съдилища.  В приетите от СК на ВСС и действащи към този момент Правила за определяне и изплащане на допълнителни  възнаграждения на съдии по реда на чл. 233, ал. 6, изр. първо от Закона за съдебната власт са възприети три показателя, определящи съответната степен на натовареност на съдилищата: постъпили, свършени и свършени със същностен акт дела през съответния отчетен период. Събираните към момента статистически данни, съгласно чл. 30, ал. 5, т. 13 ЗСВ, са насочени към установяване на натовареността на съдилищата, базирайки се на броя дела, но включвайки като индикатор за сложността им и броят на делата, приключващи с решения по чл. 235, ал. 5 ГПК, присъди и решения по НАХД, които се постановяват след като делото е насрочено в открито съдебно заседание и такова е било проведено.
В хода на работата на комисията по установяване на реалната натовареност на съдилищата се установиха редица проблеми, свързани с различната практика на отделните съдилища при образуване и администриране на делата, като напр. в ниско натоварени районни съдилища се отчита необичайно висок процент на делата, завършващи със същностни актове - приблизително между 35%-50%, което няма логично обяснение предвид факта, че не по-малко от 50% от всички постъпили дела са заповедни производства. Има твърдения за необичайно висок процент постъпили и свършени дела в районни съдилища, които съставлявали заповедни дела, образувани по заявления срещу длъжници с адрес в друг съдебен район, което водело до прекратяване поради местна неподсъдност на делото, но статистически така се постигало изкуствено завишаване на първите два показателя, регламентирани в правилата.  
Във връзка с прилагането на Правилата за определяне и изплащане на допълнителни  възнаграждения на съдии по реда на чл. 233, ал. 6, изр. първо ЗСВ за 2020 г., както и предвид нееднаквото прилагане на правилата, уредени в ПАС за образуване и водене на делата в районните и окръжните съдилища, които са идентифицирани до този момент като проблем, е необходимо извършване на проверки за уточняване на достоверността и  редовността на статистическите данни. 
Необходимостта от бързи и своевременни действия по извършване на проверките в редица съдилища, както и липсата на достатъчен административен капацитет на служителите в АВСС за извършване на тези проверки, налага да бъде възложено извършването на тази проверка на компетентен за целта орган. С оглед правомощията на Инспектората към Висшия съдебен съвет, съгласно чл. 54, ал. 1 ЗСВ е необходимо да бъде извършена проверка на изключително и високо натоварените съдилища, определени по критериите в чл. 4, ал. 3, т. 3 и т. 6 от правилата, за да се потвърди извършеното класиране по посочените показатели дали е действително и отговаря на целта на правилата. 
 
1.3. Предлага на съдийската колегия на Висшия съдебен съвет да възложи на Инспектората към ВСС да извърши проверка в органите на съдебната власт посочени в т. 1.2, съгласно критериите определени в т. 1.1.
 
1.4. Внася решението на КСКНСС в заседание на съдийската колегия на ВСС, насрочено за 21.09.2021 г., като предлага на съдийската колегия на ВСС да приеме следните решения:
         ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:
 1. ВЪЗЛАГА на Инспектората към Висшия съдебен съвет, на основание чл. 30, ал. 5, т. 10 ЗСВ, да извърши проверка в срок до 25.10.2021 г. в следните органи на съдебната власт:
Апелативен съд – София;
Софийски градски съд;
Окръжен съд – Бургас;
Окръжен съд – Варна;
Окръжен съд – Видин;
Окръжен съд – Сливен;
Административен съд – Враца;
Административен съд – Кюстендил;
Административен съд – Пазарджик; 
Административен съд – Перник;
Административен съд – Пловдив;
Административен съд – Русе;
Административен съд – Стара Загора;
Административен съд – София-град;
Софийски районен съд;
Районен съд – Айтос;
Районен съд – Ардино;
Районен съд – Берковица;
Районен съд – Брезник;
Районен съд – Бургас;
Районен съд – Ихтиман;
Районен съд – Кърджали;
Районен съд – Лом;
Районен съд – Мадан;
Районен съд – Малко Търново;
Районен съд – Момчилград;
Районен съд – Несебър;
Районен съд – Нова Загора;
Районен съд – Пазарджик;
Районен съд – Перник;
Районен съд – Пловдив;
Районен съд – Разград;
Районен съд – Смолян;
Районен съд – Царево;
Районен съд – Чепеларе;
Районен съд – Чирпан.
2. Проверката да бъде извършена при спазване на следните критерии:
2.1. спазване на разпоредбата на чл. 80 от Правилника за администрацията в съдилищата относно образуването на делата в съдилищата; 
2.2. спазване на разпоредбата на чл. 80, ал. 10 от Правилника за администрацията в съдилищата във връзка с повторното постъпване на въззивни жалби след прекратяване на делото в окръжните съдилища и апелативните съдилища, в.т.ч. информация за броя на делата повторно внесени и образувани под нов номер след прекратяване на съдебното производство;
2.3. прекратените дела в рамките на 1 месец от датата на образуване на делото, както и основанието за прекратяване;
2.4. вписаните актове в книгите за откритите заседания по чл. 44 от Правилника за администрацията в съдилищата, като проверката следва да обхваща:
- решения по чл. 235, ал. 5 ГПК (вкл. неприсъствени решения и решения при признаване на иска), като не следва да се отчитат спогодби, решения по чл. 247 ГПК за поправка на ОФГ, решения по чл. 51 ЗН, решения по чл. 250 ГПК за допълване на постановени решения, съдебни актове за изменение на решението в частта за разноските, всички решения (вкл. определения с характер на решение), които се постановяват в закрито заседание, в.т.ч. информация за броя на делата;
- постановени присъди, брой постановени решения по НАХД, брой решения по чл. 78а НК, като не следва да се отчитат одобрените споразумения, в.т.ч. информация за броя на делата.
3. Изпраща незабавно решението на главния инспектор на Инспектората към Висшия съдебен съвет, за изпълнение.

2. ОТНОСНО: Приложение на Правилата за определяне и изплащане на допълнителни  възнаграждения на съдии по реда на чл. 233, ал. 6, изр. първо от Закона за съдебната власт, приети с решение на Съдийската колегия на ВСС по протокол № 24/22.06.2021 г., за 2020 година.
(Отложена с решение на КСКНСС по протокол № 17/18.08.2021 г., т.3)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
2.1. Да се изиска информация от административните ръководители на апелативните, окръжните, административните и районните съдилища, съдържаща данни за постъпилите, свършените и  приключените с решения по чл. 235, ал. 5 ГПК дела, постановени присъди и решения по АНД, както и решенията по чл. 78а НК, след проведено открито съдебно заседание в съответния орган на съдебна власт, за деветмесечието на 2021 година. 
2.2. Информацията по т.2.1 да бъде предоставена от административните ръководители в срок до 06.10.2021 година.
2.3. Възлага на експертите в отдел „Статистически анализ и обработка на данни“ в АВСС да изготвят анализи съгласно чл. 4 от Правилата за определяне и изплащане на допълнителни възнаграждения на съдии по реда на чл. 233, ал. 6, изречение първо ЗСВ, на база отчетите за дейността на съдилищата за първо полугодие на 2021 г. и деветмесечието на 2021 година.
2.4. Отлага разглеждането на точката за следващо заседание на комисията.

 3. ОТНОСНО: Анализ на районните съдилища от съдебен район Стара Загора, с оглед предложение на съдиите от РС – Стара Загора за закриване на РС – Гълъбово.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

3.1. Предлага да се отправи предложение до съдийската колегия на ВСС за свикване на редовно заседание на съдийската колегия, на което да бъдат поставени за разглеждане и обсъдени съществени въпроси свързани с натовареността на съдилищата.

Мотиви: Комисията намира, че макар и въпросът за закриването на РС – Гълъбово да се възприема по еднозначен одобрителен начин не само от съдиите от съдебния район на ОС – Стара Загора, но и от членовете на КСКНСС, всички промени в съдебната карта следва да бъдат предшествани от всеобщо съгласие и ясно очертан план. Необходим е професионален дебат, който да даде отговор на въпросите от решаващо значение за организацията на работа на органите на съдебната система и да очертае конкретните действия, които следва да бъдат предприети след решението по протокол № 3/18.02.2021 г. на пленума на ВСС, с което беше избран предложеният от Съдийската колегия модел 4 за реорганизация на съдилищата, разработен в рамките на Дейност 1.6 „Разработване на модел за оптимизация на съдебната карта на българските съдилища и прокуратури" от обхвата на проекта и е одобрена Пътната карта. 
Същевременно, реформата на съдебната карта е пряко обвързана с въпроса за нееднаквата натовареност и всички аспекти за нейното балансиране. 
Съществуват редица въпроси, които следва да бъдат разглеждани и решавани в контекста на всички актуални въпроси за натовареността- годишният анализ за натовареността за 2020 г., възможни решения с ясни параметри и предвидим резултат за балансиране на натовареността в районните, окръжните съдилища и апелативните съдилища - централизираното разпределение на заповедни дела, използване на възможностите на електронното правосъдие за участие на съдии от съдебни райони с ниска натовареност в правораздавателната дейност в натоварени съдилища, способите за компенсиране на проблема с нееднаквата натовареност на съдиите и др.
Доколкото сложността и обема на поставените въпроси изисква достатъчно време за обсъждане и предприемане на конкретни стъпки, включването им в общия ред на редовно заседание на СК, видно от досегашния опит, няма да позволи провеждането на дължимата дискусия за един от най-сериозните стратегически въпроси в дейността на колегията. 
Редом с поставените въпроси, в хода на дискусията могат да бъдат разисквани и други конкретно относими по тази тема предложения.

3.2. Внася предложението на КСКНСС в заседание на съдийската колегия на ВСС, насрочено за 21.09.2021 г., като предлага на съдийската колегия на ВСС да приеме следните решения:
	ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

Насрочва за разглеждане в редовно заседание на съдийската колегия на ……….2021 г. от …… часа следните въпроси:
1. Анализ на натовареността на съдилищата за 2020 г.;
2. Проблеми в отчитането на натовареността;
3. Съдебна карта - актуална ситуация и възможни подходи за нейното изменение. Съдебният район на СРС;
4. Способи за балансиране на нееднаквата натовареност на районните, окръжните и апелативните съдилища;
5. Правила за прилагане на индекси.

4. ОТНОСНО: Проектно искане по линия на Инструмента за техническа подкрепа към главна дирекция „Реформи“ в ЕК на проект „Повишаване на аналитичния капацитет на Висшия съдебен съвет в областта на планирането и администрирането на съдебната система чрез оптимизиране на статистическата отчетност от дейността на съдилищата в Република България и усъвършенстване на правилата и системата за измерване на натовареността на съдилищата“.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

4.1. Одобрява изготвеният проект на проектно искане с предмет „Повишаване на аналитичния капацитет на Висшия съдебен съвет в областта на планирането и администрирането на съдебната система чрез оптимизиране на статистическата отчетност от дейността на съдилищата в Република България и усъвършенстване на правилата и системата за измерване на натовареността на съдилищата“.

Мотиви: КСКНСС е взела решение по протокол № 19/20.08.2021 г., че Висшия съдебен съвет има нужда от техническа подкрепа за обезпечаване на дейности свързани с повишаване на аналитичния капацитет в областта на планирането и администрирането на съдебната система чрез оптимизиране на статистическата отчетност от дейността на съдилищата в Република България. Поради тази причина комисията е приела, че  следва да бъде взето решение на съдийската колегия на ВСС и на пленума на ВСС съгласно техните правомощия по чл. 30, ал. 2 и ал. 5 ЗСВ. Решението на КСКНСС е подробно обосновано и мотивирано, и внесено за разглеждане на заседание на СК на ВСС на 31.08.2021 година. 
С решение по протокол № 31/31.08.2021 г. на Съдийската колегия на ВСС, разглеждането на точката е отложено за следващото заседание на СК на ВСС, насрочено за 21.09.2021 година. След извършени проверки, в съответствие с направените изказвания в заседанието на СК на ВСС, проектното предложение се внася повторно за разглеждане на определената за това дата.

4.3. Внася проектното искане в заседание на съдийската колегия на ВСС, насрочено за 21.09.2021 г., като предлага на съдийската колегия на ВСС да приеме следните решения:
	ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:
1. ПРЕДЛАГА на пленума на Висшия съдебен съвет да потвърди взетото от комисия „Съдебна карта, натовареност и съдебна статистика“ към СК на ВСС решение за отправяне на искане за получаване на техническа подкрепа имаща за предмет: „Повишаване на аналитичния капацитет на Висшия съдебен съвет в областта на планирането и администрирането на съдебната система чрез оптимизиране на статистическата отчетност от дейността на съдилищата в Република България и усъвършенстване на правилата и системата за измерване на натовареността на съдилищата“ по Инструмента за техническа подкрепа към главна дирекция „Реформи“ в Европейската комисия.
2. ПРЕДЛАГА на пленума на Висшия съдебен съвет да  упълномощи г-н Боян Магдалинчев – представляващ Висшия съдебен съвет, да подпише декларация за отправяне на искане за получаване на техническа подкрепа с предмет: „Повишаване на аналитичния капацитет на Висшия съдебен съвет в областта на планирането и администрирането на съдебната система чрез оптимизиране на статистическата отчетност от дейността на съдилищата в Република България и усъвършенстване на правилата и системата за измерване на натовареността на съдилищата“ по Инструмента за техническа подкрепа към главна дирекция „ Реформи“ в Европейската комисия.

5. ОТНОСНО: Проект на Правила за определяне и поставяне на Индекси на съдебните актове за резултатите от инстанционната проверка и от производствата за възобновяване по наказателни дела.
(Отложена с решение на КСКНСС по протокол № 16/28.07.2021 г. г., т.2)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

5.1. Отлага разглеждането на точката за следващото заседание на комисията.

6. ОТНОСНО: Писмо с вх. № ВСС-2438/20/05.07.2021 г. от административния ръководител на РС – Петрич относно проблеми свързани с приложението на чл. 80, ал. 10 от ПАС. 
(Отложена с решение на КСКНСС по протокол № 16/28.07.2021 г., т.8)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

6.1. Приема за необходимо да бъде извършена промяна на разпоредбата на чл. 80, ал. 10 от Правилника за администрацията в съдилищата (издаден от Висшия съдебен съвет, обн., ДВ, бр. 68 от 22.08.2017 г., в сила от 22.08.2017 г., изм. и доп., бр. 91 от 23.10.2020 г.), съгласно която при повторно постъпване в съда на въззивни жалби по граждански, търговски и наказателни дела, по които производството по делото е било прекратено и делото е върнато на първоинстанционния съд за поправка на очевидна фактическа грешка, допълване, изменение в частта за разноските на решението или отстраняване на нередовности и за администриране на жалбата, делото се образува под нов номер и се разпределя на първоначалния съдия-докладчик, като тези случаи се отчитат в отделна графа в статистическите формуляри, както и в съответния софтуер за случайно разпределение на делата.

Мотиви: Във Висшия съдебен съвет е получено писмо от административния ръководител на Районен съд – Петрич с вх. № ВСС-2438/20/05.07.2021 година.
В писмото административният ръководител съобщава за констатирани проблеми, произтичащи от приложението на чл. 80, ал. 10 от Правилника за администрацията в съдилищата (ПАС). Съгласно цитираната разпоредба при повторно постъпване в съда на въззивни жалби по граждански, търговски и наказателни дела, по които производството по делото е било прекратено и делото е върнато на първоинстанционния съд за поправка на очевидна фактическа грешка, допълване, изменение в частта за разноските на решението или отстраняване на нередовности и за администриране на жалбата, делото се образува под нов номер и се разпределя на първоначалния съдия-докладчик. Тези случаи се отчитат в отделна графа в статистическите формуляри, както и в съответния софтуер за случайно разпределение на делата.
В писмото се сочи, че приложението на този текст е довело до значително увеличаване на върнатите от горестоящите на долустоящите съдилища за администриране дела. Особена тревога буди обстоятелството, че по една въззивна жалба в съответните горестоящи инстанции, връщайки дела за администриране, се образуват по две или повече отделни въззивни дела. Това създава риск от мултиплициране на дела по една въззивна жалба и съответно до статистическо увеличаване броя на делата и натовареността на горестоящите инстанции без обективно такова да е налице.
Целта, която отразява разпоредбата на чл. 80, ал. 10 от ПАС, е насочена към отчитане работата на въззивните съдии в случаите на постановяване на актове за връщане на делото на долустоящия съд за поправка на очевидна фактическа грешка, допълване, изменение в частта за разноските на решението или отстраняване на нередовности и когато процедурата по администриране на жалбата не е приключила. Същевременно обаче начинът и предвидените средства за нейното постигане, очертани в цитираната правна норма, предполагат това да бъде реализирано посредством образуване на делото под нов номер, което създава предпоставки за дублиране/триплиране/ на дела, а от там и недостоверно завишаване на натовареността.
Правната норма, посредством регулативните си качества и възможности е средство за постигане на правни цели, но насоката на нейното въздействие следва да бъде съобразено с нежеланите последици, които могат да настъпят от прилагането й. В дискутирания случай те се изразяват в наличието на предпоставки водещи до изкривяване на статистическите данни, което би рефлектирало по неприемлив начин върху множество области на управлението, което осъществяват ВСС и СК на ВСС по отношение на съдилищата. 
В тази връзка и след проведено обсъждане КСКНСС счита, че е необходимо да бъдат предприети действия за промяна на чл. 80, ал. 10 от ПАС, така че да се преодолеят рисковете от изкривяване на натовареността.

6.2. Изпраща, на основание чл. 19, т. 1 от Правилника за организация на дейността на ВСС и неговата администрация, решението по т. 6, ведно с всички материали по преписката, на Комисия по правни въпроси към пленума на Висшия съдебен съвет, за изготвяне на проект за изменение на чл. 80, ал. 10 от Правилника за администрация в съдилищата.

7. ОТНОСНО: Предложение от Валерия Ватева - съдия в Софийски районен съд, III ГО относно неравномерното разпределение на работата в гражданските отделения на СРС. 
(Писмо вх. № ВСС-12785/07.09.2021 г.)

  Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

7.1. Отлага разглеждането на точката за следващото заседание на комисията.

8. ОТНОСНО: Писмо от Министерство на правосъдието относно формулиране на мерки в Плана за изпълнение на Приоритет 10 „Институционална рамка“ на  Националната програма за развитие на България 2030.
(Писмо вх. № ВСС-13010/13.09.2021 г.)

  Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

8.1. Отлага разглеждането на точката за следващото заседание на комисията.

 9. ОТНОСНО: Предложение за свикване на заседание на Съдийската колегия по въпроси свързани с натовареността.

Точка е поставена на съвместно обсъждане с т. 3 от дневния ред.

ПРЕДСЕДАТЕЛ НА
КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“: / п /	

ДАНИЕЛА МАРЧЕВА